4 การประกอบธุรกิจ

4.1) ลักษณะของผลิตภัณฑ์และบริการ

ปัจจุบัน บริษัทฯ
ได้รับความไว้วางใจจากผู้ผลิตชั้นนำของโลกแต่งตั้งให้เป็นตัวแทนจำหน่ายสินค้าและบริการเป็นจำนวนมาก
เช่น Apple, APC, Acer, BlackBerry, EMC, HP, HTC, IBM, Lenovo, Motorola,
Philips, Samsung, Sandisk, Toshiba, Western Digital เป็นต้น และในปี 2554
บริษัทฯ ยังได้เป็นผู้แทนจำหน่ายสินค้าเพิ่มขึ้นอีกหลายรายการ เช่น Dell (smart phone),
Sangfor ทำให้บริษัทฯ เป็นผู้แทนจำหน่ายให้กับผู้ผลิตมากกว่า 70 รายในปี 2554

ซึ่งบริษัทฯ ได้แบ่งธุรกิจขายส่งอุปกรณ์คอมพิวเตอร์ อุปกรณ์ต่อพ่วง และอุปกรณ์สำนักงานอัตโนมัติต่าง
ๆ ตามประเภทสินค้าหลัก ๆ ได้ดังนี้

4.1.1) System

System คือกลุ่มสินค้าที่เป็นคอมพิวเตอร์ในทุกรูปแบบ ตั้งแต่ Server, คอมพิวเตอร์ตั้งโต๊ะ,
คอมพิวเตอร์โน๊ตบุ๊ค, แท็บเล็ต, PDA และ สมาร์ทโฟน ซึ่งบริษัทฯ จำหน่ายสินค้าจากผู้ผลิตทั้งหมด
15 รายคือ 1) Acer 2) Apple 3) Asus 4) BlackBerry 5) Fujitsu 6) Gateway 7)
HP 8) HTC 9) IBM 10) Lenovo 11) MSI 12) Motorola 13) Samsung 14) Toshiba

15) Viewsonic

4.1.2) Peripheral

เป็นสินค้าต่อพ่วงและอุปกรณ์ต่าง ๆ ที่ไม่ใช่คอมพิวเตอร์และบริการต่าง ๆ เช่นวัสดุสิ้นเปลือง,
จอภาพ, Projector, Scanner, Printer, Hard Disk, Software, Memory,
Keyboard, Mouse, กระเป๋า, Network, ฯลฯ โดยบริษัทฯ จำหน่ายสินค้าจากผู้ผลิต หลายราย
เช่น 3Com, Avermedia, Axis, APC, Brocade, BlueTrek, Barkan, Commy, Cisco,
Case-Mate, Cheval, Double-Take, D-Link, EMC, Emerson, Fortinet, Hama,
Huawei, iGo, Infocus, IOMEGA, Imation, Juniper, Krusell, Linksys,
Microsoft, Nuforce, Norton, Nikon, OtterBox, OKI, Philips, Panasonic,
PC-Tools, QNAP, Ricoh, Radware, Symantec, Sandisk, Sanyo, Sangfor,
Targus, VMware, Xerox, Western Digital, ZTE, Zyxel

การดำเนินงานที่สำคัญในปี 2554

การจัดหาสินค้ามาจำหน่ายเพิ่มเติม
การคัดเลือกหาสินค้าที่มีคุณภาพสูง มีเทคโนโลยีที่ดีและราคาเหมาะสมมาจำหน่ายเพิ่มเติม
นับเป็นหนึ่งในภารกิจสำคัญของบริษัทฯ ที่ทำให้บริษัทฯ มีสินค้าหลากหลาย
ตรงกับความต้องการของลูกค้าซึ่งจะช่วยเพิ่มรายได้รวมของบริษัทฯ และช่วยให้บริษัทฯ
บรรลุเป้าหมายในการช่วยให้องค์กรและคนไทยมีประสิทธิภาพมากขึ้น
มีความรู้เพิ่มขึ้นผ่านการมีเทคโนโลยีที่ดี ในปีที่ผ่านมา บริษัทฯ
ได้เป็นผู้แทนจำหน่ายสินค้าเพิ่มเติมหลายรายการ โดยมีรายการที่สำคัญดังนี้

-   Dell

Dell เป็นผู้ผลิตชั้นนำของโลก และได้รับความนิยมอยู่แล้วในไทย สินค้าที่บริษัทฯ จัดจำหน่ายได้แก่
Server, คอมพิวเตอร์ตั้งโต๊ะ, คอมพิวเตอร์โน๊ตบุ๊ค ที่ขายเข้าไปในโครงการ รวมทั้ง แท็บเล็ต,
และสมาร์ทโฟน ซึ่งบริษัทฯ ได้เริ่มจำหน่าย Dell ในปลายปี 2544 เป็นต้นไป

-   Sangfor

Sangfor เป็นผู้ผลิตอุปกรณ์ network ที่ใช้ในองค์กรเพื่อการบริหารจัดการการใช้งาน,
การเข้าถึงอินเตอร์เน็ต รวมทั้งการรักษาความปลอดภัยของระบบเครือข่าย ให้ได้ประสิทธิภาพสูงสุด

การเปิดสำนักงานขายและบริการที่ขอนแก่น, พัทยาและหาดใหญ่

เพื่อขยายธุรกิจต่างจังหวัด บริษัทฯ ได้เปิดสาขาขอนแก่น, พัทยาและหาดใหญ่เพิ่มอีก 3 สาขาในปี
2554 ทำให้ปัจจุบัน บริษัทฯ มีสาขาต่างจังหวัดทั้งสิ้น 5
สาขาเพื่อใช้เป็นสำนักงานขายและศูนย์บริการ :
1) ภาคเหนือ : สาขาเชียงใหม่ 2) ภาคตะวันออกเฉียงเหนือ : สาขาขอนแก่น 3)
ภาคตะวันออก : สาขาพัทยา 4) ภาคใต้ตอนบน : สาขาภูเก็ต 5) ภาคใต้ตอนล่าง :
สาขาหาดใหญ่

4.2) ภาวะของอุตสาหกรรมและการแข่งขัน

4.2.1) สภาพการแข่งขันในอุตสาหกรรม

บริษัท เอสไอเอส ดิสทริบิวชั่น (ประเทศไทย) จำกัด (มหาชน) ประกอบธุรกิจขายส่งคอมพิวเตอร์
ซอฟท์แวร์ อุปกรณ์ต่อพ่วงและอุปกรณ์สำนักงานอัตโนมัติต่าง ๆ ในประเทศไทย โดยบริษัทฯ
ก่อตั้งขึ้นเมื่อปี 2541 และในปี 2547 บริษัทฯ
เข้าเป็นบริษัทจดทะเบียนในตลาดหลักทรัพย์แห่งประเทศไทย
ตลอดระยะเวลาที่ผ่านมา บริษัทฯ มีการเติบโตของรายได้รวมอย่างต่อเนื่องทุกปี โดยในปี 2554
บริษัทฯ มีรายได้รวมทั้งสิ้น 22,713 ล้านบาท เพิ่มขึ้น 37% เทียบกับปี 2553
ตามกราฟด้านล่างซึ่งแสดงถึงการเติบโตของอุตสาหกรรมและศักยภาพในการแข่งขันของบริษัท

ฝ่ายวิจัยนโยบาย สำนักงานพัฒนาวิทยาศาสตร์และเทคโนโลยีแห่งชาติ (สวทช)
ได้สำรวจมูลค่าตลาดฮาร์ดแวร์คอมพิวเตอร์สำหรับปี 2552 – 2555
โดยเมื่อเทียบกับรายได้รวมของบริษัทฯ สามารถคำนวณส่วนแบ่งตลาดของบริษัทฯ
ได้ตามตารางด้านล่าง

[]

หมายเหตุ

ข้อมูลจาก สวทช นี้ ยังเป็นข้อมูลฉบับร่าง เนื่องจาก ณ เวลาที่เตรียมรายงานฉบับนี้ ทาง สวทช
ยังคงมีข้อมูลฉบับร่างเท่านั้น และคาดว่าข้อมูลชุดสรุป จะเผยแพร่ได้ในปลายเดือนมีนาคม ซึ่งเมื่อ
สวทช แถลงข้อมูล มูลค่าตลาดอาจจะไม่ตรงกับที่นำมาแสดงไว้ในที่นี้ได้

จากข้อมูลดังกล่าว ในแง่รายได้รวม บริษัทฯ มีส่วนแบ่งตลาดที่เพิ่มขึ้นจากร้อยละ 19.3 ในปี 2552
มาเป็นร้อยละ 24.1 ในปี 2554 ซึ่งแสดงถึงศักยภาพที่ดีในการแข่งขันของบริษัทฯ

4.2.2) กลยุทธ์การแข่งขัน

กลยุทธ์ด้านสินค้า

บริษัทฯ
มีนโยบายที่จะเพิ่มประเภทสินค้าที่จะจัดจำหน่ายเพื่อให้ครอบคลุมความต้องการของลูกค้ามากขึ้น
ซึ่งจะทำให้บริษัทฯ สามารถเพิ่มยอดขายในลูกค้าเดิมได้ รวมทั้งการมีสินค้าหลายหลาย ทำให้บริษัทฯ
สามารถเป็นผู้จัดหาสินค้าหลักหรือเป็นผู้จัดหาสินค้าแต่เพียงผู้เดียวให้กับลูกค้าได้
และการมีสินค้าหลากหลายก็จะช่วยทำให้บริษัทฯ มีความน่าสนใจในมุมมองของลูกค้ามากขึ้น
มีลูกค้าใหม่เพิ่มขึ้น

บางส่วนของสินค้าใหม่ที่บริษัทฯ เป็นผู้แทนจำหน่ายในปี 2554 เช่น Dell, Sangfor เป็นต้น

กลยุทธ์ด้านลูกค้า

บริษัทฯ มีนโยบายในการขยายลูกค้าให้ครอบคลุมผู้ประกอบธุรกิจคอมพิวเตอร์ทั่วประเทศ โดยบริษัทฯ
มีลูกค้าที่ซื้อสินค้าในแต่ละเดือนประมาณ 2,500 ราย

กลยุทธ์ด้านอื่นๆ

การปรับโครงสร้างพื้นฐาน

ในปี 2554 บริษัทฯ มีการขยายโครงสร้างพื้นฐานหลัก 4 ด้านคือ

  SAP ใหม่
  บริษัทฯ ใช้โปรแกรมด้าน Enterprise Resource Planning ของ SAP ตั้งแต่ปี 2542 ซึ่ง
  SAP ถือเป็นระบบที่มีความสามารถสูงและได้รับความนิยมนำไปใช้กันในบริษัทฯ ชั้นนำทั่วโลก
  อย่างไรก็ตาม เนื่องจากขั้นตอนการทำงานที่ได้ออกแบบไว้ตั้งแต่ปี 2542 นั้น
  ในปัจจุบันมีการเปลี่ยนแปลงไปมาก รวมทั้ง SAP ก็มีการปรับเป็น version ECC 6
  ที่มีความสามารถเพิ่มในอีกหลายด้าน ทำให้บริษัทฯ ตัดสินใจติดตั้ง SAP ECC 6 ที่ใช้เวลากว่า 2
  ปีในการดำเนินงาน จนสามารถเริ่มใช้ระบบ SAP ใหม่ ตั้งแต่วันที่ 1 มกราคม 2554 เป็นต้นมา
  โดยในช่วงปี 2554 ยังมีการจำกัดการใช้งานเพื่อลดผลกระทบต่อระบบงานโดยรวม ซึ่งในปี
  2555 นี้ จะเริ่มขยายการใช้งานเพิ่มขึ้น ซึ่งการใช้ SAP ใหม่นี้ จะทำให้บริษัทฯ มีข้อมูลมากขึ้น
  และมีประสิทธิภาพในการทำงานที่สูงขึ้น ซึ่งการปรับไปใช้ SAP ECC 6 นี้ เชื่อว่าทำให้บริษัทฯ
  สามารถใช้งานระบบนี้ต่อไปได้ไม่น้อยกว่า 10 ปี

  การขยายคลังสินค้า
  บริษัทฯ มีคลังสินค้าเดิมอยู่ที่ถนนพระราม 9 ซอย 13 โดยเป็นคลังสินค้า 4 ชั้น
  และมีพื้นที่ใช้งานชั้นละประมาณ 1,000 ตารางเมตร รวมพื้นที่ใช้งานทั้งสิ้นประมาณ 4,000
  ตารางเมตร ซึ่งบริษัทฯ เช่าใช้แล้วกว่า 10 ปี ในปี 2552
  เริ่มพบว่ามีปัญหาพื้นที่คลังสินค้าไม่พอต่อการใช้งาน จึงมีการสำรวจหาคลังสินค้าใหม่
  และในเดือนเมษายน 2554 ได้ย้ายไปอยู่คลังสินค้าใหม่ที่ถนนพัฒนาชนบท 3 เขตลาดกระบัง
  (ใกล้สนามบินสุวรรณภูมิ) ที่เป็นคลังสินค้าเพดานสูง 10 เมตร และมีพื้นที่ใช้สอยในช่วงแรก
  5,000 ตารางเมตร โดยจะเพิ่มเป็น 10,000 ตารางเมตรในเดือนมีนาคม 2555 นี้
  ซึ่งเชื่อว่าคลังสินค้าใหม่นี้ จะมีพื้นที่เพียงพอต่อการใช้งานไปได้ไม่น้อยกว่า 5 ปี

  การขยายสำนักงานใหญ่

  เดิม สำนักงานใหญ่ของบริษัทฯ อยู่ที่อาคารชำนาญเพ็ญชาติ ถนนพระราม 9
  โดยมีพื้นที่ใช้งานประมาณ 1,800 ตารางเมตร ซึ่งบริษัทฯ เช่าสำนักงานนี้มาตั้งแต่ปี 2543
  และเริ่มเจอปัญหาพื้นที่ไม่เพียงพอต่อการใช้งานตั้งแต่ปี 2552 จึงได้ย้ายมาเช่าอยู่ที่อาคารภคินท์
  ถนนรัชดาภิเษก ในเดือนสิงหาคม 2554 โดยมีพื้นที่ใช้งาน 3,300 ตารางเมตร
  เพียงพอต่อการใช้งานไปอีกหลายปี

การขยายสาขาต่างจังหวัด

  ก่อนปี 2554 บริษัทฯ มีสาขาต่างจังหวัดที่ใช้เป็นสำนักงานขายและให้บริการอยู่ 2 จังหวัด
  คือสาขาเชียงใหม่ และสาขาภูเก็ต เนื่องจากตลาดต่างจังหวัดมีแนวโน้มการขยายตัวที่ดี บริษัทฯ
  จึงขยายการขายไปยังต่างจังหวัดมากขึ้น และมีการเปิดสำนักงานสาขาเพิ่มอีก 3 จุดคือ
  สาขาขอนแก่น สาขาพัทยา และสาขาหาดใหญ่ โดยบริษัทฯ จะใช้สำนักงานทั้ง 5 แห่งนี้
  เป็นสำนักงานขาย และ บริการ ซึ่งทำให้บริษัทฯ
  มีสำนักงานครอบคลุมทุกภาคส่วนของประเทศไทย

  นอกเหนือจากการปรับปรุงโครงสร้างพื้นฐานตามที่กล่าวมาแล้ว จากการพัฒนาอย่างต่อเนื่อง
  บริษัทฯ มีโครงสร้างพื้นฐานที่แข็งแรงในหลายด้าน ช่วยสร้างสถานภาพและทำให้บริษัทฯ
  สามารถแข่งขันได้ดีขึ้นในอนาคตดังนี้

การมีเครือข่ายที่กว้างขวาง

บริษัทฯ มีเครือข่ายลูกค้าที่กว้าง โดยในปี 2554 บริษัทฯ จำหน่ายสินค้าให้ลูกค้าทั้งสิ้น 5,361 ราย
ซึ่งการมีฐานลูกค้าที่ซื้อสินค้าจากบริษัทฯ เป็นประจำอยู่จำนวนมากนี้ ทำให้บริษัทฯ
มีความมั่นคงของยอดขาย และเป็นรากฐานสำคัญที่ทำให้บริษัทฯ
สามารถขยายธุรกิจเพิ่มเติมได้ง่ายด้วยการจัดหาสินค้าเพิ่มเติมมาจำหน่ายให้กับฐานลูกค้าที่ซื้อสินค้าเป็นประจำกับบริษัทฯ
อยู่แล้ว

การจัดหาสินค้ามาจำหน่ายเพิ่ม

บริษัทฯ ได้รับความไว้วางใจจากผู้ผลิตชั้นนำระดับโลกให้เป็นผู้แทนจำหน่ายสินค้ากว่า 70 ราย
พร้อมทั้งบริษัทฯ ได้รับการติดต่อเพิ่มเติมจากผู้ผลิตอีกหลายราย เพื่อให้เป็นผู้แทนจำหน่ายสินค้า
ซึ่งการมีสินค้าที่หลากหลายนี้ ทำให้บริษัทฯ สามารถจัดหาสินค้ามาป้อนให้กับลูกค้าอย่างต่อเนื่องได้

ระบบงานและวัฒนธรรมองค์กร

บริษัทฯ มีการพัฒนาระบบงานที่มีประสิทธิภาพและมีการปรับปรุงอย่างต่อเนื่อง
มีการลงทุนในระบบงานที่ช่วยเพิ่มประสิทธิภาพในการทำงาน เช่นระบบ ERP ของ SAP, ระบบ
electronic workflow ของ Lotus Notes, ระบบ Call Center ของ Avaya, ระบบ
e-learning ของ IBM และพร้อมกันนี้ บริษัทฯ
ได้มีการพัฒนาวัฒนธรรมองค์กรให้เป็นองค์กรที่เน้นการเรียนรู้ มีการปรับปรุงประสิทธิภาพตลอดเวลา
ทำให้บริษัทฯ
ยังคงความสามารถในการแข่งขันและสามารถปรับเปลี่ยนองค์กรให้สอดคล้องกับการเปลี่ยนแปลงภายนอกได้อย่างรวดเร็ว

ฐานการเงินที่แข็งแรงและโปร่งใส

บริษัทฯ มีฐานการเงินที่ดี มีการเพิ่มขึ้นในส่วนของผู้ถือหุ้นอย่างต่อเนื่อง โดยในปี 2554
มีส่วนของผู้ถือหุ้นอยู่ที่ 1,280 ล้านบาท

นอกเหนือจากการเพิ่มขึ้นของส่วนของผู้ถือหุ้นแล้ว บริษัทฯ
มีการเติบโตของรายได้รวมและมีกำไรสุทธิอย่างต่อเนื่องมาทุกปี
จนได้รับความไว้วางใจจากสถาบันการเงิน โดยบริษัทฯ มีวงเงินกู้ยืมจากสถาบันการเงินต่าง ๆ
รวมประมาณ 6,000 ล้านบาท และมีการใช้ในอัตรา 37% ของวงเงินกู้ที่มีอยู่ ณ สิ้นปี 2554

การให้ความสำคัญในการกำกับดูแลกิจการ

บริษัทฯ ให้ความสำคัญและมีการดำเนินการตามแนวทางกำกับกิจการที่ดีใน 5 แนวทาง อันได้แก่ 1)
สิทธิของผู้ถือหุ้น 2) การปฏิบัติต่อผู้ถือหุ้นอย่างเท่าเทียมกัน 3)
การคำนึงถึงบทบาทของผู้มีส่วนได้เสีย 4) การเปิดเผยข้อมูลและความโปร่งใส 5)
ความรับผิดชอบของคณะกรรมการ
ซึ่งจากการสำรวจตามโครงการสำรวจการกำกับดูแลกิจการบริษัทจดทะเบียนที่สมาคมส่งเสริมสถาบันกรรมการบริษัทไทยจัดทำขึ้น
บริษัทฯ ได้รับการประเมินอยู่ในเกณฑ์ “ดีเลิศ” ตั้งแต่ปี 2552 ต่อเนื่องมาถึงปี 2554
ซึ่งเป็นระดับสูงสุด ซึ่งแสดงให้เห็นถึงการให้ความสำคัญในการกำกับดูแลกิจการที่จะทำให้บริษัทฯ
สามารถเติบโตได้อย่างมั่นคง

4.2.3) กลุ่มลูกค้าเป้าหมาย การจำหน่าย และช่องทางการจำหน่าย

บริษัทฯ ทำหน้าที่เสมือนเป็นตัวกลางระหว่างผู้ผลิตและกลุ่มลูกค้าที่ทำธุรกิจคอมพิวเตอร์ โดยบริษัทฯ
เป็นผู้แทนจำ หน่ายให้กับผู้ผลิตจำนวนมากว่า 70 รายและจำหน่ายสินค้าให้กับลูกค้าเป้าหมาย
ซึ่งเป็นกลุ่มลูกค้าที่ทำธุรกิจคอมพิวเตอร์มากกว่า 5,000 ราย โดยในปี 2554 บริษัทฯ
ได้จัดกลุ่มลูกค้าใหม่ แบ่งออกเป็น 7 กลุ่มคือ

1.  Corporate Reseller เป็นกลุ่มลูกค้าที่ซื้อสินค้าไปจำหน่ายให้กับภาคธุรกิจ

2.  System Integrator เป็นกลุ่มลูกค้าที่ให้บริการวางระบบงานขนาดใหญ่ให้กับองค์กรต่าง ๆ

3.  Retail/OEM/DIY
    เป็นร้านค้าปลีกที่จำหน่ายสินค้าให้กับผู้บริโภคที่นำไปใช้ส่วนตัวหรือใช้ในบ้านและเป็นผู้ผลิตคอมพิวเตอร์ทั้งขนาดใหญ่และขนาดเล็ก

4.  Phone เป็นกลุ่มลูกค้าที่เน้นจำหน่ายโทรศัพท์

5.  Supply Specialist เป็นบริษัทฯ ที่เน้นการจำหน่ายวัสดุสิ้นเปลือง

6.  บริษัทฯ ในต่างจังหวัด

7.  อื่น ๆ

โดยในแต่ละกลุ่ม มียอดขายและสัดส่วนการขายในปี 2554 ดังนี้

หน่วย : ล้านบาท

  ---------------- -------- --------- -------- --------- ---------- -------- --------- ---------- -------- --------- ----------
  กลุ่มลูกค้า          2551     สัดส่วน     2552     สัดส่วน     การเติบโต   2553     สัดส่วน     การเติบโต   2554     สัดส่วน     การเติบโต

  Corporate        2,958    24.65%    2,330    16.79%    -21%       2,889    17.60%    24%        2,544    11.33%    -12%
  Reseller                                                                                                           

  SI               1,460    12.17%    1,884    13.58%    29%        2,478    15.09%    32%        2,926    13.04%    18%

  Retail/OEM/DIY   3,751    31.26%    4,484    32.32%    20%        4,809    29.28%    7%         5,582    24.87%    16%

  Phone            883      7.36%     843      6.08%     -5%        1,770    10.78%    110%       6,344    28.26%    258%

  Supply           740      6.17%     865      6.23%     17%        908      5.53%     5%         818      3.64%     -10%
  Specialist                                                                                                         

  Provinces        1,517    12.64%    1,790    12.90%    18%        2,312    14.08%    29%        2,363    10.53%    2%

  Others           689      5.74%     1,679    12.10%    144%       1,255    7.64%     -25%       1,868    8.32%     49%

  Total            11,999   100.00%   13,874   100.00%   16%        16,421   100.00%   16%        22,445   100.00%   37%
  ---------------- -------- --------- -------- --------- ---------- -------- --------- ---------- -------- --------- ----------

4.3) การจัดหาผลิตภัณฑ์หรือบริการ

สินค้าทั้งหมดของบริษัทฯ จะอยู่ในรูปของสินค้าสำเร็จรูป
ซึ่งส่วนใหญ่จะถูกสั่งซื้อผ่านผู้ผลิตสินค้าโดยตรง โดยอาจสั่งซื้อผ่านสาขาของผู้ผลิตในประเทศไทย
หรือสั่งซื้อไปยังผู้ผลิตในต่างประเทศโดยไม่ผ่านบริษัทในเครือ บริษัทฯ
มียอดสั่งซื้อสินค้าผ่านผู้ผลิตโดยตรงคิดเป็นมูลค่ามากกว่าร้อยละ 99 ของยอดสั่งซื้อของบริษัทฯ
ส่วนที่เหลือจะเป็นการสั่งซื้อผ่านตัวแทนจำหน่ายหลักของสินค้านั้นๆ หรือบริษัทในเครือ
โดยมีสัดส่วนการซื้อสินค้าในประเทศและต่างประเทศในปี 2554 เป็นอัตราร้อยละ 57 : 43

สำหรับการต่อสัญญาเป็นตัวแทนจำหน่ายจะมีการต่อเป็นปีต่อปี และประมาณครึ่งหนึ่งจะต่อแบบอัตโนมัติ

ผลกระทบต่อสิ่งแวดล้อม

-ไม่มี-

4.4) งานที่ยังไม่ได้ส่งมอบ

-ไม่มี-